Når det gjelder miljøpolitikk, er Frp definitivt tilbakeskrittspartiet. Om noen var i tvil, bør de ikke være det etter partileder Siv Jensens sommeravslutning før helgen.

Partiet hadde valgt å legge arrangementet til Borggården bak Rådhuset i Oslo. Området er en del av det rødgrønne byrådets plan om bilfritt byliv. Frp hadde ikke møtt opp på plassen for å feire at biler har veket plassen for benker, frisk luft – og i dette tilfellet også Frp-bannere. Tvert imot har partiet meldt seg på i kampen for å få bilen tilbake i bybildet i hovedstaden. Frp gjør det tradisjonelt svakt i Oslo, men Siv Jensen var tydelig på at et klart ja til bilen er et satsingsområde for å forsøke å få støtte fra mer enn seks prosent av velgerne, slik resultatet ble ved siste lokalvalg.

«Ap og MDG får fram det verste i hverandre», sa Jensen, og snakket om «Raymond» og «Lan Marie» – altså byrådsleder Raymond Johansen og samferdsels- og miljøbyråd Lan Marie Nguyen Berg. Ifølge Jensen er det nå i realiteten umulig å komme seg gjennom Ring 1 med bil. Det tegnes et bilde av en knugende politikk som kveler bilens eksistens.

I virkeligheten er det bilen som har vært kvelende. Byluften i Oslo har vært helsefarlig og dødelig på grunn av svevestøv og utslipp. Innbyggerne fortjener politikere som tar dette på alvor. De gatene som er ryddet for biler, framstår som levende og hyggelige. Det er ingen tegn til butikkdød.

Mens Carl I. Hagen står i Oslo bystyre og fortsetter å terpe på sin klimafornektelse, med det ene innlegget etter et andre om at klimaendringene ikke er menneskeskapte, sørger byrådet for en målrettet politikk som reduserer utslippene. Siv Jensen tar feil. Samferdselspolitikken er et eksempel på at Ap og MDG får fram det beste i hverandre. Så lenge Frp fortsetter å leve i fortida, håper vi at de har minst mulig innflytelse på Oslos miljø- og samferdselspolitikk.